Aanklag oor Swart Maandag-optog teruggetrekSwart Maandag-optoggangers in Bethlehem. Foto: Verskaf Die saak teen Isolde Laesecke, ŉ AfriForum-takvoorsitter van die Vrystaat, wat in 2016 aangekla is in verband met ŉ Swart Maandag-optog, is Vrydag in die landdroshof in Bethlehem teruggetrek. Laesecke was een van verskeie mense wat aangekla is van die reël van ŉ onwettige byeenkoms en verkeersontwrigting in verband met die Swart Maandag-optogte wat landwyd gehou is. Die optogte is gehou ter bewusmaking van die vlaag plaasmoorde waaronder landelike gebiede gebuk gaan. Laesecke is saam met drie ander mense in Limpopo in November 2016 aangesê om hulle by hul onderskeie polisiekantore aan te meld ná afloop van hul deelname aan die #SwartMaandag-optogte. Sy sê sy was verbaas oor die klagte omdat die betogers in Bethlehem skriftelike toestemming gehad het om met die optog voort te gaan. Die optog is ook op private eiendom in die dorp se industriële gebied gehou. Sy meen dat die klag teen haar polities gedrewe was. “Ek is baie verlig dat die saak afgehandel is, maar ook teleurgesteld omdat dit ’n vermorsing van tyd en belastingbetalers se geld was om my drie keer in ’n hof te laat verskyn voordat iemand na die wetlike aspekte van die saak gekyk het.” Laesecke sê ondanks die onregverdigheid rakende dié aangeleentheid wil sy AfriForum-lede steeds aanmoedig om op te staan vir wat reg is, maar om altyd binne die raamwerk van die wet op te tree. Barend Uys, adjunk- uitvoerende hoof van AfriForum, sê dat die burgerregte-organisasie deurgaans by Laesecke gestaan het en haar die nodige ondersteuning gegee het. “AfriForum-lede kan verseker wees van die organisasie se bystand wanneer hulle onregverdig behandel of daar onregmatig teenoor hulle opgetree word,” sê Uys.